**РЕПУБЛИКА СРПСКА**

**НАРОДНИ ПОСЛАНИЦИ**

**ПРИЈЕДЛОГ**

**(по хитном поступку)**

**ЗАКОН О**

**ПРЕСТАНКУ ВАЖЕЊА ЗАКОНА**

**Бања Лука, октобар 2025. године**

**Приједлог**

**(по хитном поступку)**

**ЗАКОН**

**О ПРЕСТАНКУ ВАЖЕЊА ЗАКОНА**

Члан 1.

Овим законом престају да важе Закон о непокретној имовини која се користи за функционисање јавне власти („Службени гласник Републике Српске“, број 16/23), Закон о непримјењивању Одлука Уставног суда Босне и Херцеговине („Службени гласник Републике Српске“, број 60/23), Изборни закон Републике Српске („Службени гласник Републике Српске“, број 61/24), Закон о непримјењивању Закона и забрани дјеловања вануставних институција БиХ („Службени гласник Републике Српске“, број 19/25), Закон о допуни Кривичног законика Републике Српске („Службени гласник Републике Српске“, број 19/25) и Закон о високом судском и тужилачком савјету Републике Српске („Службени гласник Републике Српске“, број 19/25).

Члан 2.

Овај закон ступа на снагу наредног дана од дана објављивања у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНЕ

Др Ненад Стевандић

**ОБРАЗЛОЖЕЊЕ**

**ПРИЈЕДЛОГА ЗАКОНА О ПРЕСТАНКУ ВАЖЕЊА ЗАКОНА**

**(по хитном поступку)**

**I УСТАВНИ ОСНОВ**

Уставни основ за доношење овог закона садржан је у Амандману XXXII на члан 68. тачка 10) Устава Републике Српске, којим је утврђено да Република уређује и обезбјеђује, организацију, надлежности и рад државних органа и у члану 70. тачка 2. Устава Републике Српске према којем Народна скупштина Републике Српске доноси законе, друге прописе и опште акте.

**II МИШЉЕЊЕ ВЛАДЕ РЕПУБЛИКЕ СРПСКЕ**

**III РАЗЛОЗИ ЗА ДОНОШЕЊЕ ЗАКОНА**

Овим законом престају да важе Закон о непокретној имовини која се користи за функционисање јавне власти („Службени гласник Републике Српске“, број 16/23), Закон о непримјењивању Одлука Уставног суда Босне и Херцеговине („Службени гласник Републике Српске“, број 60/23), Изборни закон Републике Српске („Службени гласник Републике Српске“, број 61/24), Закон о непримјењивању Закона и забрани дјеловања вануставних институција БиХ („Службени гласник Републике Српске“, број 19/25), Закон о допуни Кривичног законика Републике Српске („Службени гласник Републике Српске“, број 19/25) и Закон о високом судском и тужилачком савјету Републике Српске („Службени гласник Републике Српске“, број 19/25).

Подсјећамо да се Република Српска као уговорна страна у Дејтонском мировном споразуму и свим његовим анексима залаже за његову досљедну примјену. С обзиром на својство уговорне стране, које је потврђено и приликом усаглашавања Женевских и Њујоршких принципа, Република Српска има право и обавезу да заштити Дејтонски мировни споразум.

Институције Републике Српске континуирано воде одговорне унутрашње и међународне политичке процесе.

Република Српска као институционални оквир и државноправни субјект српског народа у којем сви грађани остварују своја колективна и индивидуална права темељена на Уставу БиХ одговорила је правно на највећу уставноправну кризу од настанка БиХ доносећи наведене законе. Подсјећамо да је наведена уставноправна криза проузрокована од стране дијела међународне заједнице и институција које не посједују демократски легитимитет са циљем да се развласти и обесмисли Република Српска као политички и правни субјекат.

Дакле, наведени закони били су институционални одговор Републике Српске на правно насиље и урушавање договореног дејтонског уставног уређења БиХ, те је у самој процедури њиховог доношења наглашено да ће закони бити на снази док не престану правни насртаји на Републику Српску, те док се не створе околности за уређење односа у БиХ на начин да се потврди дејтонски капацитет и суверенитет Републике Српске и БиХ.

Престанак важења ових закона представља увод у креирање односа у БиХ, које ће се заснивати на унутрашњем и међународном дијалогу, те на поштовању слова Дејтонског мировног споразума, поштовању два ентитета, три конститутивна народа и консензусу.

**IV РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Чланом 213. Пословника Народне скупштине Републике Српске („Службени гласник Републике Српске“, број 66/20) дата је могућност, изузетно, за доношење закона по хитном поступку у случају када се законом уређују питања и односи настали усљед околности које нису могле да се предвиде, а недоношење закона по хитном поступку би могло проузроковати штетне посљедице по живот и здравље људи, безбједност Републике и рад органа и организација, и ако је то у општем интересу. По хитном поступку може се донијети и закон за који је Уставни суд Републике Српске одлуком утврдио његову неусклађеност са Уставом.

Имајући у виду настојања Републике Српске да се очува стабилност, те обезбиједи поштовање уставног поретка Републике Српске и Босне и Херцеговине, у општем је интересу Републике Српске да се донесе овај закон по хитном поступку.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. овог закона прописује се престанак важења Закона о непокретној имовини која се користи за функционисање јавне власти („Службени гласник Републике Српске“, број 16/23), Закона о непримјењивању Одлука Уставног суда Босне и Херцеговине („Службени гласник Републике Српске“, број 60/23), Изборног закона Републике Српске („Службени гласник Републике Српске“, број 61/24), Закона о непримјењивању Закона и забрани дјеловања вануставних институција БиХ („Службени гласник Републике Српске“, број 19/25), Закона о допуни Кривичног законика Републике Српске („Службени гласник Републике Српске“, број 19/25) и Закона о високом судском и тужилачком савјету Републике Српске („Службени гласник Републике Српске“, број 19/25).

Чланом 2. прописује се ступање на снагу овог закона.

**VI ОБРАЗЛОЖЕЊЕ РАЗЛОГА ЗА СТУПАЊЕ НА СНАГУ ЗАКОНА ПРИЈЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРПСКЕ“**

Чланом 109. став 1. Устава Републике Српске прописано је да закони и други општи акти ступају на снагу најраније осмог дана од дана објављивања, осим ако из нарочито оправданих разлога није предвиђено да раније ступе на снагу. Имајући у виду чињеницу да је очување Дејтонског мировног споразума од општег интереса за Републику Српску и њене грађане, у поступку доношења овог закона утврђено је да је од општег интереса да Закон ступи на снагу прије осмог дана од дана објављивања.

**VII ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За спровођење овог закона нису потребна додатна средства из буџета Републике Српске.